晨起登寺閣前山爲霧覆微露山麓宛如平遠偶書春物
作者：張嵲
朝代：宋

paragraphs: 日出霧猶重，微茫認山麓。
遠目疑可窮，澶漫如夷陸。
韶序日已深，時禽囀幽谷。
青林不受春，景氣潤脩竹。
日晴烟光亂，風澹水容渌。
閩嶺農事初，荒泉被山曲。
耒耜没深泥，鳬鴨讙相逐。
躬耕記往年，遭亂成羈束。
故園隔山河，桑柘猶在目。
丘隴諒荒蕪，春歸惟灌木。
囚拘愴兹晨，儻徉悲前躅。
緣情固攀援，理會何桎梏。
且寄終日閒，玩此春苗綠。